SINGER จัดทีม “เย็บหน้ากากอนามัย” ส่งล็อตแรก 5 พันชิ้นถึงมือแพทย์ 4 รพ.ใหญ่
SINGER จัดทีม “เย็บหน้ากากอนามัย” ส่งล็อตแรก 5 พันชิ้นถึงมือแพทย์ 4 รพ.ใหญ่
31 มี.ค. 2563

นายกิตติพงศ์ กนกวิไลรัตน์ กรรมการผู้จัดการใหญ่ บริษัท ซิงเกอร์ประเทศไทย จำกัด (มหาชน) หรือ SINGER เปิดเผยว่า บริษัทเล็งเห็นถึงความสำคัญปัญหาหน้ากากอนามัยขาดแคลนในท้องตลาด สืบเนื่องมาจากสถานการณ์การแพร่ระบาดของไวรัสโควิด-19 ส่งผลกระทบต่อบุคลากรทางการแพทย์ขาดหน้ากากอนามัยป้องกันตัวเองเพื่อใช้ในการรักษา จึงจัดตั้งโครงการ “ซิงเกอร์เย็บหน้ากากอนามัยให้โรงพยาบาล” ตั้งแต่วันที่ 9 มีนาคมต่อเนื่องมา เพื่อจัดทำหน้ากากผ้าที่มีคุณสมบัติเทียบเท่าส่งตรงถึงมือแพทย์
โดยจัดทำแล้วเสร็จ กว่า 5,000 ชิ้น และได้เริ่มนำส่งมอบให้แก่ โรงพยาบาลพระมงกุฎเกล้า โรงพยาบาลรามาธิบดี โรงพยาบาลจุฬาลงกรณ์ และโรงพยาบาลตำรวจ เรียบร้อยแล้ว อีกทั้ง กำลังดำเนินการจัดสรรให้กับสถานพยาบาลอื่นๆ อย่างเร่งด่วน หวังเป็นส่วนหนึ่งช่วยบรรเทาภาวะขาดแคลนเวชภัณฑ์ในปัจจุบัน นับเป็นความภาคภูมิใจอย่างยิ่งในพลังน้ำใจ คนไทยไม่เคยทิ้งกัน และเป็นอีกยุคสมัยที่จักรซิงเกอร์อยู่คู่คนไทยมานานกว่าร้อยปี สามารถทำประโยชน์เพื่อสังคม โดยทีมผู้บริหารซิงเกอร์เป็นตัวแทนในการส่งมอบ
สำหรับโครงการ “เย็บหน้ากากอนามัยให้โรงพยาบาล” จัดตั้งขึ้นเพราะเล็งเห็นถึงสถานการณ์ในปัจจุบันการแพร่ระบาดของเชื้อไวรัสโควิด-19 มีอัตราเพิ่มมากขึ้นต่อเนื่อง ส่งผลให้เกิดการขาดแคลนของหน้ากากอนามัย ทำให้ไม่เพียงพอต่อบุคลากรทางการแพทย์ตามโรงพยาบาลต่างๆ ทั่วประเทศ ซึ่งเป็นด่านแรกที่ต้องพบเจอผู้ติดเชื้อและกลุ่มเสี่ยง
โดยโครงการเย็บหน้ากากอนามัยที่จัดตั้งขึ้นในครั้งนี้ นำทีมโดยผู้บริหารและพนักงานซิงเกอร์ รวมไปถึงประชาชนทั่วไปที่ให้ความสนใจมาร่วมเป็นจิตอาสา โดยมีทั้งในส่วนที่ร่วมบริจาคอุปกรณ์ตัดเย็บต่างๆ และมาร่วมทำการเย็บหน้ากากผ้าเพื่อทดแทนหน้ากากอนามัยที่กำลังขาดแคลนในท้องตลาด โดยผ้าที่ใช้เย็บหน้ากากอนามัยนั้นจะเลือกใช้เป็น “ผ้าฝ้ายมัสลิน” วัสดุที่กรมการแพทย์ศึกษามาแล้วว่า มีคุณสมบัติเหมาะกับการทำหน้ากากผ้าสำหรับป้องกันไวรัสโควิด-19 สามารถนำมาใช้ได้หลายครั้ง
ด้วยประสิทธิภาพของตัวเส้นใยผ้าสามารถกันอนุภาคได้ดีกว่าผ้าชนิดอื่น และยังป้องกันละอองฝอยได้ดีเกือบเทียบเท่าหน้ากากอนามัย โดยทางซิงเกอร์จะมีอุปกรณ์ ยางยืด ผ้า และจักรเย็บผ้าซิงเกอร์แบบกระเป๋าหิ้ว รวมทั้ง จักรอุตสาหกรรม พร้อมด้วยครูสอนงานจักรคอยให้คำแนะนำตลอดทุกขั้นตอน หากผู้สนใจท่านใดไม่ถนัดในการเย็บผ้า ก็ยังมีในส่วนอื่นๆ ให้ได้ร่วมกันช่วยทำหน้ากากอนามัยขึ้น เช่น การตัดผ้า การกลัดเข็มหมุด เป็นต้น
โดยหลังจากที่ทำหน้ากากอนามัยเสร็จแล้ว ทางบริษัทจะนำไปซักทำความสะอาด อบฆ่าเชื้อ และบรรจุใส่ซองให้เรียบร้อยโดยในแต่ละขั้นตอนจะเน้นถึงความสะอาดและถูกสุขอนามัยเป็นหลัก ก่อนจะนำส่งมอบให้แก่โรงพยาบาล เพื่อให้มั่นใจได้ถึงความสะอาดและปลอดภัยของผู้ที่จะได้รับหน้ากากอนามัยของซิงเกอร์
ส่วนของโรงพยาบาลและบุคลากรทางการแพทย์ ที่ต้องการหน้ากากอนามัย สามารถติดต่อขอรับหน้ากากอนามัยได้ที่ คอลเซ็นเตอร์ บริษัท ซิงเกอร์ ประเทศไทย จำกัด (มหาชน) สำนักงานใหญ่ อาคาร กสท. โทรคมนาคม ชั้น17 เจริญกรุง บางรัก หรือสอบถามข้อมูลเพิ่มเติม โทร 02-352-4777 ในวันจันทร์ – ศุกร์ เวลา 09:00-16:00 น.